# Park Tae-hwan

Park Tae-hwan (Seül, 27 de setembre de 1989) (coreà: 박태환; hanja: 朴泰桓) és un nedador sud-coreà, ja retirat, especialista en estil lliure. És conegut amb el sobrenom de Marine Boy. En el seu palmarès destaquen quatre medalles olímpiques, cinc títols mundials i 20 medalles als Jocs Asiàtics. Va guanyar una medalla d'or en els 400 metres lliures i una plata en els 200 metres lliures als Jocs Olímpics d'Estiu de 2008. També va guanyar dues medalles de plata als Jocs Olímpics d'Estiu de 2012 en els 200 i 400 metres lliures. Fou el primer nedador asiàtic que guanyà una medalla d'or en els 400 metres lliures masculí, i el primer nedador sud-coreà que guanyà una medalla olímpica en natació. També posseeix 3 rècords asiàtics, tots en estil lliure.

## Biografia

Va néixer a Seül, Corea del Sud, el 27 de setembre de 1989, en el sí d'una família de classe mitjana. El seu pare és saxofonista i la seva mare ballarina. Té una germana gran, Park In-mi.
Park va començar a nedar als 5 anys, quan el seu metge li va suggerir que seria bo per al seu asma. Va començar a competir als 7 anys, guanyant diverses medalles en competicions júnior. Aquest primer èxit el va portar a la selecció nacional el 2003. Als Jocs Olímpics d'Estiu de 2004, la seva primera competició internacional, Park sols tenia 14 anys i era l'atleta més jove de l'equip de Corea del Sud.
El seu ídol esportiu és el nedador Ian Thorpe. Va estudiar a la Universitat Dankook, on es va graduar el febrer de 2012 en educació física.
El 2012 va publicar una autobiografia 박태환: Freestyle Hero.
És un dels millors nedadors d'estil lliure masculins d'Àsia. Va ser escollit l'esportista més valuós dels Jocs Asiàtics de 2006, disputats a Qatar, on va guanyar set medalles, tres d'elles d'or. El 2006 va ser votat com a Nedador de l'any del Pacific Rim de Swimming World.

## Dopatge

Park es va veure implicat en un escàndol d'esteroides quan el 27 de gener de 2015 es va confirmar que havia donat positiu en un control antidopatge. El seu metge, que posteriorment va afirmar que desconeixia les regulacions, li havia administrat Nebido, un esteroide anabòlic relativament nou. A mitjans d'agost de 2016, el tribunal d'apel·lació de Seül va declarar que el metge que li havia administrat l'esteroide era culpable d'incompliment del codi mèdic. El metge va ser multat amb 10.000 dòlars per l'incident i Park fou sancionat amb 18 mesos sense poder competir per part la FINA.

## Referències

* ↑ Park Tae-hwan sets season's world record in 400m freestyle Consultat 2016-12-14
* ↑ 8 Fun Facts about Park Tae-hwan Consultat 2016-12-14
* ↑ «Olympedia – Park Tae-Hwan». [Consulta: 14 novembre 2021].
* ↑ 朴泰桓姐弟情深非同一般 称要找个姐姐一样的爱人 Consultat 2016-08-22
* ↑ Dynamic Koreans of the year: Kim Yoon-A, Park Tae-hwan Arxivat 2008-08-21 a Wayback Machine., Korea.net, Consultat el desembre 10, 2007
* ↑ Five things about South Korean swimmer Park Tae-Hwan Consultat 2016-12-14
* ↑ 朴泰桓：孙杨把我当成偶像 这是我的人生收获 Arxivat 2016-09-16 a Wayback Machine. Consultat in 2016-08-22
* ↑ 朴泰桓喜欢被称作索普第二 Arxivat 2017-02-06 a Wayback Machine. Consultat in 2016-08-22
* ↑ Olympic swim champ Park eyes academic future, Yahoo! UK, Consultat el febrer 13, 2012
* ↑ 朴泰桓出自传曝儿时怕水 练游泳缘起池底捡硬币 Consultat 2016-08-22
* ↑ Today's Swimming Superstar Consultat 2015-02-01
* ↑ «Prosecutors confirm Park Tae-hwan took steroid». The Korea Observer [Consulta: 27 gener 2015].
* ↑ tearful swimmer Park Tae-Hwan Arxivat 2021-11-14 a Wayback Machine. Consultat 2016-12-13